62020CJ0145_RES
Дело C‑145/20
DS
срещу
Porsche Inter Auto GmbH & Co KGиVolkswagen AG
(Преюдициално запитване, отправено от Oberster Gerichtshof)
Решение на Съда (голям състав) от 14 юли 2022 година
„Преюдициално запитване — Сближаване на законодателствата — Регламент (ЕО) № 715/2007 — Типово одобрение на моторни превозни средства — Член 5, параграф 2 — Измервателно-коригиращо устройство — Моторни превозни средства — Дизелов двигател — Система за контрол на емисиите — Софтуер, инсталиран в компютъра за контрол на двигателя — Клапан за рециркулация на отработилите газове (EGR клапан) — Намаляване на емисиите на азотни оксиди (NOx), ограничено чрез „температурен прозорец“ — Забрана за използването на измервателно-коригиращи устройства, намаляващи ефективността на системите за контрол на емисии — Член 5, параграф 2, буква a) — Изключение от тази забрана — Защита на потребителите — Директива 1999/44/ЕО — Продажба на потребителски стоки и свързаните с тях гаранции — Член 2, параграф 2, буква г) — Понятие за „стока, притежаваща обичайните качества и характеристики на стоките от същия вид, които потребителят може разумно да очаква, като се има предвид естеството на потребителската стока“ — Превозно средство, обхванато от типово одобрение на ЕО — Член 3, параграф 6 — Понятие за „незначителна липса на съответствие“
Защита на потребителите — Продажба и гаранции на потребителските стоки — Директива 1999/44 — Стока, съответстваща на договора за продажба — Понятие за „стока, притежаваща обичайните качества и характеристики на стоките от същия вид, които потребителят може разумно да очаква, като се има предвид естеството на потребителската стока“ — Превозно средство, обхванато от действащо типово одобрение на ЕО — Превозно средство, оборудвано с измервателно-коригиращо устройство, забранено по силата на Регламент № 715/2007 — Изключване
(член 2, параграф 2, буква г) от Директива 1999/44 на Европейския парламент и на Съвета)
(вж. т. 52—56 и 58; т. 1 от диспозитива)
Сближаване на законодателствата — Моторни превозни средства — Емисии от леки превозни средства за превоз на пътници и товари — Регламент № 715/2007 — Задължения на производителите относно типовото одобрение — Забрана за използването на измервателно-коригиращи устройства, намаляващи ефективността на системите за контрол на емисии — Изключения — Устройство, осигуряващо предпазване на двигателя от повреда или авария и безопасно управление на превозното средство — Съдържание — Устройство, което намалява, в зависимост от външната температура и от надморската височина, ефикасността на системата за рециркулация на отработилите газове на превозните средства при тяхната нормална работа и използване — Изключване
(член 5, параграф 2, буква а) от Регламент № 715/2007 на Европейския парламент и на Съвета)
(вж. т. 61—67, 72 —76 и 78—81; т. 2 от диспозитива)
Защита на потребителите — Продажба и гаранции на потребителските стоки — Директива 1999/44 — Права на потребителя — Незначителна липса на съответствие — Понятие — Наличие в съответното превозно средство на измервателно-коригиращо устройство, забранено по силата на Регламент № 715/2007 — Изключване — Потребител, който е знаел за съществуването на това устройство и въпреки това е закупил превозното средство — Липса на последици
(член 3, параграф 6 от Директива 1999/44 на Европейския парламент и на Съвета)
(вж. т. 85, 86 и 88—97; т. 3 от диспозитива)
Резюме
Целта за гарантиране на високо равнище на защита на околната среда в Европейския съюз се проявява по-специално чрез приемането на мерки, целящи ограничаване на емисиите на замърсители. В този смисъл моторните превозни средства са предмет на все по-строга правна уредба, по-специално с приемането на Регламент № 715/2007 за типово одобрение на моторни превозни средства (
1
). По-специално, този регламент цели да се намалят значително емисиите на азотни оксиди (NOx) от дизелови превозни средства за подобряване на качеството на въздуха и за спазване на граничните стойности за замърсяване.
Настоящите три дела се отнасят до закупуването на превозни средства, оборудвани със софтуер, инсталиран в компютъра за контрол на двигателя, който, освен при някои температурни условия и над определена надморска височина на движение, намалява ефикасността на системата за рециркулация на отработилите газове (EGR), което води до превишаване на пределно допустимите стойности за емисии на NOx, определени в Регламент № 715/2007.
Всъщност, в резултат на извършената актуализация на софтуера, инсталиран в компютъра за контрол на двигателя, системата за пречистване на отработилите газове се изключва при външна температура под 15 и над 33 градуса по Целзий, както и при надморска височина на движение над 1000 метра (наричан по-нататък „температурният прозорец“). Извън този прозорец, в интервал от 10 градуса по Целзий и над 1000 метра надморска височина, на интервали от 250 метра, степента на рециркулация на отработилите газове намалява линейно до 0, което води до увеличение на емисиите на NOx над граничните стойности по Регламент № 715/2007.
Тези три дела се явяват продължение на решение от 17 декември 2020 т., CLCV и др. (Измервателно-коригиращо устройство в дизелов двигател) (наричано по-нататък „решението CLCV“) (
2
), по повод на което Съдът тълкува за първи път понятието „измервателно-коригиращо устройство“ по смисъла на Регламент № 715/2007 (
3
) и определя доколко такова устройство е незаконно с оглед на разпоредбата от този регламент (
4
), в която се предвиждат изключения от забраната за използване на измервателно-коригиращо устройство, сред които е необходимостта от предпазване на двигателя от повреда или авария и от осигуряване на безопасно управление на превозното средство.
Именно в този контекст трите австрийски запитващи юрисдикции искат от Съда да установи дали софтуер като разглеждания представлява „измервателно-коригиращо устройство“ по смисъла на Регламент № 715/2007. При утвърдителен отговор тези юрисдикции си поставят въпроса дали този софтуер може да бъде разрешен въз основа на изключението от забраната на такива устройства, основано на необходимостта от предпазване на двигателя от повреда или авария и от осигуряване на безопасно управление на превозното средство. Накрая, в хипотезата, в която посоченият софтуер не е разрешен, посочените юрисдикция искат да се установи дали използването му може да доведе до разваляне на продажбата поради липса на съответствие на превозното средство с договора на основание директивата относно продажбата и гаранциите на потребителските стоки (
5
).
С три решения, постановени в голям състав, Съдът приема най-напред, че разглежданият софтуер намалява ефикасността на системата за контрол на емисиите при нормалното функциониране и използване на превозните средства и следователно представлява „измервателно-коригиращо устройство“ по смисъла на Регламент № 715/2007. На следващо място, той счита, че измервателно-коригиращо устройство, което служи предимно за защита на дадени компоненти като клапана EGR, охладителя EGR и филтъра за дизелови частици, не попада в обхвата на изключението от забраната на такива устройства, ако функционирането на тези компоненти не засяга предпазването на двигателя. Накрая, Съдът посочва, че превозно средство, оборудвано с такова устройство, не съответства на договора за продажба по смисъла на Директивата за продажбата и гаранциите на потребителските стоки, дори ако е обхванато от валидно типово одобрение на ЕО, и че дефектът, от който то е опорочено, не може да се квалифицира като „незначителен“, което по принцип изключва възможността за купувача да обяви договора за недействителен.
Съображения на Съда
На първо място, за да определи дали разглежданият софтуер представлява „измервателно-коригиращо устройство“ по смисъла на Регламент № 715/2007, Съдът тълкува понятието „нормална работа и използване“ на превозно средство.
В това отношение той констатира, че не само от текста на разпоредбата от Регламент № 715/2007, която дефинира подобно устройство (
6
), но и от контекста, в който се вписва тази разпоредба, както и от преследваната с този регламент цел следва, че това понятие препраща към използването на превозно средство при нормални условия на управление, тоест не само към използването му при условията, предвидени за изпитването за одобрение, приложимо към момента на настъпване на фактите по спора в главното производство. Така това понятие препраща към използването на превозното средство в реални условия на движение, каквито обикновено съществуват на територията на Съюза. В това отношение Съдът припомня, че както е постановил в решение CLCV, въвеждането на устройство, което би позволило да се осигури спазването на граничните стойности на емисиите, предвидени в Регламент № 715/2007, единствено във фазата на изпитване за типово одобрение, при положение че тази изпитателна фаза не позволява да се възпроизведат нормалните условия за използване на превозно средство, би било в противоречие със задължението да се осигури ефективно ограничаване на емисиите при такива условия на използване. Същото се отнася и за въвеждането на устройство, който би позволило да се осигури това спазване само в рамките на температурен прозорец, който, макар да обхваща условията, при които се извършва фазата на изпитване за одобрение, не съответства на нормалните условия на движение.
При тези обстоятелства Съдът счита, че софтуер като разглеждания, който гарантира спазването на предвидените в Регламент № 715/2007 гранични стойности на емисии единствено когато външната температура е в рамките на температурния прозорец, намалява ефикасността на системата за контрол на емисиите при условия, за които може разумно да се очаква, че настъпват при нормалната работа и използване на превозните средства по смисъла на Регламент № 715/2007. Следователно този софтуер представлява „измервателно-коригиращо устройство“ по смисъла на този регламент (
7
).
На второ място, Съдът разглежда въпроса дали устройство като разглежданото може да попадне в обхвата на изключението от предвидената в Регламент № 715/2007 (
8
) забрана за използване на измервателно-коригиращи устройства, свързана с необходимостта от предпазване на двигателя от повреда или авария и за осигуряване на безопасно управление на превозното средство, доколкото това устройство допринася за защита на дадени компоненти, като клапана EGR, охладителя EGR и филтъра за дизелови частици.
В това отношение Съдът припомня, че Регламент № 715/2007 предвижда изключения от забраната за използване на измервателно-коригиращи устройства, по-специално когато „необходимостта от такива устройства е оправдана за предпазване на двигателя от повреда или авария и за осигуряване на безопасно управление на превозното средство“. Що се отнася най-напред до понятието „двигател“, Съдът подчертава, че правото на Съюза (
9
) прави ясно разграничение между, от една страна, двигателя, посочен в това изключение, и от друга страна, параметрите на системата за контрол на замърсяването, включващи филтрите за частици и EGR. Вследствие на това клапанът EGR, охладителят EGR и филтърът за дизелови частици представляват отделни компоненти на двигателя. По-нататък, що се отнася до понятията „авария“ и „повреда“ Съдът счита, че замърсяването и стареенето на двигателя не могат да се считат за „авария“ или „повреда“ по смисъла на Регламент № 715/2007 (
10
), тъй като тези събития по принцип са предвидими и присъщи на нормалното функциониране на дадено превозно средство. При това положение, според Съда само непосредствените рискове от повреда или авария на двигателя, които създават конкретна опасност при управлението на превозно средство, могат да оправдаят използването на измервателно-коригиращо устройство съгласно Регламент № 715/2007.
Като се има предвид, че изключението от забраната за използване на измервателно-коригиращи устройства трябва да се тълкува стриктно, Съдът счита, че „необходимостта“ от такова устройство по смисъла на Регламент № 715/2007 е налице само когато към момента на типовото одобрение на ЕО на това устройство или на оборудваното с него превозно средство няма друго техническо решение, което да позволява да се избегнат непосредствени рискове от повреда или авария на двигателя, които създават конкретна опасност при управлението на превозното средство.
Следователно Съдът приема, че измервателно-коригиращо устройство, което гарантира спазването на предвидените в Регламент № 715/2007 гранични стойности на емисиите само при външна температура в рамките на температурния прозорец, не може да попадне в обхвата на предвиденото в този регламент изключение от забраната за използване на такива устройства, единствено поради факта, че това устройство допринася за защита на дадени компоненти, като клапана EGR, охладителя EGR и филтъра за дизелови частици. Положението обаче е различно, ако се установи, че посоченото устройство отговаря стриктно на необходимостта да се избегнат непосредствените рискове от повреда или авария на двигателя, причинени от неизправност на един от тези компоненти, които рискове са толкова сериозни, че водят до конкретна опасност при управлението на оборудваното със същото устройство превозно средство. При всички положения измервателно-коригиращо устройство, което при нормални условия на движение би трябвало да функционира през по-голямата част от годината, за да бъде предпазен двигателят от повреда или авария и да се гарантира безопасното управление на превозното средство, не може да попадне в обхвата на изключението, предвидено в Регламент № 715/2007.
Освен това Съдът уточнява, че обстоятелството, че измервателно-коригиращо устройство по смисъла на Регламент № 715/2007 е инсталирано след пускането на превозно средство в движение, при ремонт (
11
), не е релевантно за преценката дали използването на това устройство е забранено по силата на този регламент (
12
).
На трето и последно място, Съдът разглежда въпроса дали използването на забранен софтуер може да доведе до отмяна на продажбата поради несъответствие на превозното средство с договора въз основа на Директивата за продажбата и гаранциите на потребителските стоки.
В това отношение Съдът отбелязва, от една страна, че превозните средства, попадащи в приложното поле на Директива 2007/46 (
13
), трябва да бъдат предмет на типово одобрение на ЕО и от друга страна, че това одобрение може да бъде предоставено само ако въпросният тип превозно средство отговаря на разпоредбите на Регламент № 715/2007, по-специално на тези относно емисиите на замърсители. Освен това по силата на Директива 2007/46 (
14
) производителят, в качеството си на притежател на типово одобрение на ЕО за превозно средство, издава сертификат за съответствие на всяко превозно средство, независимо дали то е комплектовано, некомплектовано или напълно комплектовано, ако то е произведено в съответствие с одобрения тип превозно средство. Този сертификат е задължителен за регистрацията и продажбата или пускането в действие на превозно средство (
15
). Когато придобива превозно средство от серията на одобрен тип превозно средство и следователно придружено със сертификат за съответствие, потребителят може разумно да очаква, че Регламент № 715/2007 е спазен, що се отнася до това превозно средство, при това дори да липсват специални договорни клаузи.
Поради това Съдът счита, че моторно превозно средство, което попада в приложното поле на Регламент № 715/2007, не притежава „обичайно качество на стоки от същия тип, което потребителят може разумно да очаква“ по смисъла на Директивата за продажбата и гаранциите на потребителските стоки (
16
), ако, макар да е обхванато от валидно типово одобрение на ЕО и следователно може да бъде използвано за движение по пътищата, това превозно средство е оборудвано с измервателно-коригиращо устройство, което е забранено по силата на Регламент № 715/2007 (
17
).
Накрая Съдът уточнява, че липсата на съответствие, изразяваща се в оборудването превозно средство с измервателно-коригиращо устройство, чието използване е забранено по силата на Регламент № 715/2007, не може да се квалифицира като „незначителна“ (
18
), дори ако потребителят е щял да закупи това превозно средство, въпреки че е знаел за наличието на това устройство и за неговото действие.
(
1
)	Регламент (ЕО) № 715/2007 на Европейския парламент и на Съвета от 20 юни 2007 година за типово одобрение на моторни превозни средства по отношение на емисиите от леки превозни средства за превоз на пътници и товари (Евро 5 и Евро 6) и за достъпа до информация за ремонт и техническо обслужване на превозни средства (ОВ L 171, 2007 г., стр. 1).
(
2
)	Решение от 17 декември 2020 г., CLCV и др. (Измервателно-коригиращо устройство в дизелов двигател) (C‑693/18, EU:C:2020:1040).
(
3
)	Съгласно член 3, точка 10 от Регламент № 715/2007. Тази разпоредба определя „измервателно-коригиращо устройство“ като „което и да е устройство, реагиращо на температурата, скоростта на превозното средство, честотата на въртене на двигателя, предавката от предавателната кутия, разреждането в колектора или всеки друг параметър[,] целящ да активира, модулира, забави или дезактивира действието на която и да е част на система[та] за регулиране (контрол) на емисиите, който намалява нейната ефективност при условия, които могат да се очакват при нормална работа и използване на превозното средство“.
(
4
)	Член 5, параграф 2, буква a) от Регламент № 715/2007.
(
5
)	Директива 1999/44/ЕО на Европейския парламент и на Съвета от 25 май 1999 година относно някои аспекти на продажбата на потребителски стоки и свързаните с тях гаранции (ОВ L 171, 1999 г., стр. 12; Специално издание на български език, 2007 г., глава 15, том 5, стр. 89).
(
6
)	Член 3, точка 10 от Регламент № 715/2007.
(
7
)	Член 3, точка 10 от Регламент № 715/2007.
(
8
)	Член 5, параграф 2, буква a) от Регламент № 715/2007.
(
9
)	Приложение I към Регламент (EО) № 692/2008 на Комисията от 18 юли 2008 година за прилагане и изменение на Регламент № 715/2007 (ОВ L 199, 2008 г., стр. 1), изменен с Регламент (ЕС) № 566/2011 на Комисията от 8 юни 2011 г. (ОВ L 158, 2011 г., стр. 1).
(
10
)	Член 5, параграф 2, буква a) от Регламент № 715/2007.
(
11
)	По смисъла на член 3, параграф 2 от Директива 1999/44.
(
12
)	Член 5, параграф 2 от Регламент № 715/2007.
(
13
)	Директива 2007/46/ЕО на Европейския парламент и на Съвета от 5 септември 2007 година за създаване на рамка за одобрение на моторните превозни средства и техните ремаркета, както и на системи, компоненти и отделни технически възли, предназначени за такива превозни средства (Рамкова директива) (ОВ L 263, 2007 г., стр. 1), изменена с Регламент (ЕС) № 1229/2012 на Комисията от 10 декември 2012 г. (ОВ L 353, 2012 г., стр. 1).
(
14
)	По силата на член 18, параграф 1 от Директива 2007/46.
(
15
)	В съответствие с член 26, параграф 1 от Директива 2007/46.
(
16
)	Член 2, параграф 2, буква г) от Директива 1999/44.
(
17
)	Член 5, параграф 2 от Регламент № 715/2007.
(
18
)	По силата на член 3, параграф 6 от Директива 1999/44.